El Departament d'Interior, Relacions Institucionals i Participació, mitjançant el concurs de novel·la Premi Crims de Tinta vol incidir en les temàtiques relacionades amb l'àmbit competencial del departament relatiu a la seguretat pública.
Atès el seu interès cultural i socialitzador pel que fa a la policia de la Generalitat-mossos d'esquadra, atesa la seva condició de policia ordinària i integral de Catalunya, implantada en tot el seu territori, aquests premis volen reflectir la realitat social i cultural en la qual actua aquest cos de policia.
Vista la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i la Llei 26/2010, de 3 d'agost, de règim jurídic i de procediment de les administracions públiques de Catalunya;
D'acord amb el que preveu el capítol IX del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya i la Llei 38/2003, de 17 de novembre, general de subvencions,
Obrir la convocatòria anticipada del concurs anomenat Premi Crims de Tinta, de novel·la negra d'intriga i policíaca, escrita en llengua catalana, original i inèdita que no tingui compromesos els seus drets ni hagi rebut anteriorment premis en altres certàmens o hagi obtingut ajuts a la creació.
Aprovar les bases que han de regir el concurs, les quals es publiquen a l'annex d'aquesta Ordre.
La concessió d'aquest premi s'imputa amb càrrec a la partida IT01D/480000100/1210 del pressupost de la Generalitat de Catalunya per a l'any 2011, amb un import de 20.000 euros, corresponent a la tramitació anticipada d'aquesta convocatòria i condicionat a l'existència de crèdit adequat i suficient en el moment de la resolució de concessió del premi.
Contra aquesta Ordre les persones interessades poden interposar, potestativament, recurs de reposició davant el conseller d'Interior, Relacions Institucionals i Participació en el termini d'un mes a comptar de l'endemà de la notificació, de conformitat amb el que disposa l'article 116 de la Llei 30/1992, de 26 de novembre, de règim jurídic de les administracions públiques i del procediment administratiu comú; o bé, directament, recurs contenciós administratiu davant la Sala Contenciosa Administrativa del Tribunal Superior de Justícia de Catalunya en el termini de dos mesos a comptar de l'endemà de la notificació, d'acord amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa, sens perjudici que interposin qualsevol altre recurs que considerin convenient per a la defensa dels seus interessos.
Barcelona, 1 de desembre de 2010
El règim jurídic aplicable és el que preveu el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i la Llei 38/2003, de 17 de novembre, general de subvencions.
Aquest concurs té com a objecte la concessió d'un premi de 20.000 euros per a la novel·la guanyadora del concurs de novel·la negra d'intriga i policíaca escrita en llengua catalana, original i inèdita.
El concurs de novel·la s'adreça a escriptors/es de qualsevol nacionalitat, procedència o lloc de residència.
El premi té una dotació econòmica de 20.000 euros, amb les retencions legals corresponents.
El premi s'atorga en concepte de remuneració a compte per la cessió i explotació dels drets dels primers 5.000 exemplars venuts de l'obra guanyadora.
—5 Llocs de presentació dels treballs
Les obres s'han de presentar indicant que són per al Premi Crims de Tinta, i es poden presentar al registre del Departament d'Interior, Relacions Institucionals i Participació (Diputació, 355, 08009 Barcelona); als registres dels serveis territorials del Departament d'Interior, Relacions Institucionals i Participació a: Barcelona (Almogàvers, 119-123, 08018 Barcelona), Girona (Pl.
Pompeu Fabra, 1, 3a planta, 17002 Girona), Lleida (Vallcalent, 1, 25006 Lleida), Tarragona (c. del Comte de Rius, 2-8, 43003 Tarragona), les Terres de l'Ebre (Lluís Canalda, 2, 43500 Tortosa), la Catalunya Central (Àngel Guimerà, 14, 08241 Manresa) i l'Alt Pirineu i Aran (Comtat d'Urgell, 10, 25700 la Seu d'Urgell), o per qualsevol dels mitjans que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
—6 Documentació que s'ha de presentar
a) Declaració sobre si s'han obtingut altres premis, per la novel·la presentada al concurs.
b) L'obra amb una extensió entre 150 i 300 DIN A4, escrites per una cara, a doble espai amb lletra Times New Roman de cos 12, en format rtf, Windows 97, Windows 2000 o XP.
Els originals s'hauran de presentar en tres exemplars degudament enquadernats, afegint-hi a més una còpia de la novel·la en disquet o CD informàtic.
Les obres poden estar firmades per l'autor amb pseudònim.
c) Una plica apart i identificada amb el pseudònim, si s'escau, i el títol de la novel·la, amb les seves dades biogràfiques, número de DNI o passaport, adreça postal, telèfons i adreça electrònica.
d) Una declaració jurada en la qual manifesti que els drets de la novel·la són lliures a tot el món.
Si l'autor/a pretén que l'obra sigui divulgada sota pseudònim, en el cas que li sigui atorgat el premi, ho haurà de fer constar expressament a la plica.
—7 Termini d'admissió d'originals
El termini d'admissió d'originals serà des de l'endemà de la publicació de les bases al DOGC fins al 18 de febrer de 2011, en què finalitzarà l'admissió a les 14 hores.
El jurat, nomenat per resolució del conseller, estarà integrat a més dels representants del Departament d'Interior, Relacions Institucionals i Participació, per especialistes del gènere seleccionats, i decidirà un premi únic i indivisible.
La composició del jurat es farà pública el mateix dia en què es faci públic el nom del guanyador/a del premi.
La condició de membre del jurat és incompatible amb la presentació d'una obra al premi.
El jurat elevarà la seva proposta, com a màxim el dia 14 d'abril de 2011, al conseller d'Interior, Relacions Institucionals i Participació que formalitzarà la concessió del premi mitjançant una resolució, amb data no superior al 15 d'abril de 2011, data en que es farà públic el veredicte.
La concessió del premi es pot declarar deserta si la qualitat de les obres no assoleix el nivell exigit pel jurat.
El jurat valorarà la qualitat literària de l'obra.
El Departament d'Interior, Relacions Institucionals i Participació lliurarà el premi el Dia de les Esquadres, i comptarà amb la presència del guanyador/a.
La Resolució del conseller s'exposarà en el tauler d'anuncis de la seu del Departament, al vestíbul de l'edifici situat al c.
Diputació, 353-355 08009 Barcelona.
Atès que el premi és superior a 3.000 euros es publicarà al DOGC.
El pagament del premi es farà en metàl·lic.
—11 Drets i obligacions dels/de les participants
Els/les participants han de comunicar si obtenen algun premi per l'obra presentada al concurs i renunciar per escrit a participar-hi.
La inscripció de l'obra presentada al premi en el Registre de la Propietat Intel·lectual i els efectes de la seva no inscripció davant tercers, queda sota l'exclusiva responsabilitat de l'autor/a.
El departament es reserva el dret de negociar amb els autors participants no premiats la possible publicació de les seves obres, en un termini de seixanta dies a partir de l'anunci públic del jurat.
No es procedirà a la devolució dels originals presentats a concurs no premiats i, transcorreguts seixanta dies, seran destruïts, quedant els organitzadors exempts de qualsevol responsabilitat sobre els originals esmentats.
El fet d'optar al premi implica l'acceptació d'aquestes bases i del veredicte del jurat per part dels autors participants.
Totes les incidències no previstes en aquestes bases seran resoltes pel jurat quan estigui constituït.
El Departament d'Interior, Relacions Institucionals i Participació pot revocar, amb audiència prèvia del/de la guanyador/a la concessió del premi per l'incompliment d'aquestes bases i de les condicions que s'estableixen.
En els supòsits de revocació o renúncia al premi, aquest es podrà donar, dins l'ordre establert, a la segona obra millor valorada pel jurat.
En el cas de renúncia o revocació, es resoldrà, atenent a la normativa vigent i a les circumstàncies concurrents, si correspon o no la devolució total de la quantitat satisfeta.